แบงก์กลัวการเมืองแทรกเมินปล่อยกู้ให้‘ข้าว-ยาง’
กสิกรไทยใจไม่ถึง ไม่กล้าให้กู้พืชการเมือง ด้านกรุงไทยใจป้ำเตรียมให้กู้โรงสีข้าว
3 พ.ย. 2557

กสิกรไทยใจไม่ถึง ไม่กล้าให้กู้พืชการเมือง ด้านกรุงไทยใจป้ำเตรียมให้กู้โรงสีข้าว 
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า ธนาคารไม่ได้ปล่อยสินเชื่อให้แก่ลูกค้าเอสเอ็มอีภาคเกษตรในกลุ่มข้าวและยางพารามาระยะหนึ่งแล้ว เพราะเป็นสินค้าเกษตรที่เชื่อมโยงกับการเมือง ซึ่งมีความเสี่ยง จากความไม่แน่นอนในด้านนโยบาย และราคา
ทั้งนี้ เอสเอ็มอีภาคเกษตรที่เป็นลูกค้าหลักจะอยู่ในสินค้าข้าวโพดและมันสำปะหลัง ซึ่งไม่ได้รับผลกระทบจากราคาสินค้าเกษตรตกต่ำ อีกทั้งลูกค้ายังมีความต้องการสินเชื่อมากกว่าที่คาดการณ์ไว้ 
สำหรับช่วงที่เหลือของปีนี้ ธนาคารจะชะลอการปล่อยสินเชื่อเอสเอ็มอีลง เนื่องจากผลดำเนินงานเติบโตทะลุเป้าหมายแล้วทั้งสินเชื่อและรายได้ โดยเมื่อสิ้นไตรมาส 3 มียอดสินเชื่อขยายตัว 7% จากเป้าหมายที่ตั้งไว้ทั้งปี 6.8%
นายอุดมศักดิ์ โรจน์วิบูลย์ชัย ผู้ช่วยกรรมการผู้จัดการใหญ่อาวุโส สายงานธุรกิจขนาดกลาง ธนาคารกรุงไทย กล่าวว่า ธนาคารยังปล่อยกู้กลุ่มโรงสีที่มีความต้องการสภาพคล่องเพิ่มในช่วงฤดูกาลเก็บเกี่ยว แม้ว่าธนาคารพาณิชย์รายอื่นจะไม่ค่อยปล่อยสินเชื่อในกลุ่มนี้แล้วก็ตาม 
ทั้งนี้ จะเน้นโรงสีที่เป็นลูกค้าเก่า มีความแข็งแกร่งและเครดิตดี มากกว่าการปล่อยให้ลูกค้ารายใหม่ เพราะยังมีความเสี่ยง ซึ่งปัจจุบันธนาคารมีพอร์ตสินเชื่อในกลุ่มโรงสีในสัดส่วน 10% ของพอร์ตสินเชื่อเอสเอ็มอีรวมที่มีอยู่ 3.5 แสนล้านบาท